Mandag åbnede IKEA i Aalborg efter seks ugers nedlukning - og det betød hundredvis af kunder og lange køer. Men Aalborg Storcenter må ikke åbne, og det frustrerer centerchefen, der ellers garanterer sikkerheden for kunderne.

Det gigantiske varehus IKEA med næsten 400 ansatte genåbnede i dag efter seks ugers frivillig nedlukning. Og de har forberedt sig grundigt. - Det her med at holde afstand i gulvet og hen til disken, plexiglas ved kasserne, ekstra udsugning, rengøring og sprit. Vi har 800 liter af det og kan sagtens få mere, og det bliver også flittigt brugt, siger Peter Elmose der er Ikea Aalborgs Market Manager. Nogle hundrede meter væk i Aalborg Storcenter er der så tomt, at gangene giver ekko. Storcenteret har også været lukket i ugevis. Men her er det ikke frivilligt. Det er bestemt af regeringen. De må bare ikke åbne. Til trods for, at de har endnu mere plads end IKEA. - Vi må have godt 4.000 herinde, og det er vi aldrig på én gang. Der er jo et godt flow henover dagen – folk kommer og går. Og jeg vil tro, vi maksimalt er 1.500 herinde ad gangen, så der er god plads. Vi har jo brede gange, siger centerchef Preben Bjerregaard. De to butikscentre er stillet forskelligt til trods for at de begge uden problemer kan overholde myndighedernes anbefalinger. Politiker: - Jeg forstår frustrationen På Christiansborg vækker forskellen på de to store butikker undren. - Jeg kan godt forstå, nogle storcentre er frustrerede over, de ikke må åbne for deres aktiviteter, særligt når man ser, at butikker som IKEA godt kan få lov, siger politisk leder af Liberal Alliance, Alex Vanopslagh. Hos IKEA er de glade for, at de frit har kunnet åbne. I Storcenteret glæder de sig bare, til det bliver deres tur. - Vi skal i gang. Vi er ved at eksplodere, og vores folk trænger til at komme på job igen, siger centerchef Preben Bjerregaard.